Батыс Қазақстанда Хан ордасы ауылында көне ғимараттар жөнделіп жатыр
DATE: 06:08, 19 Тамыз 2024 | GMT +5
TITLE: Батыс Қазақстанда Хан ордасы ауылында көне ғимараттар жөнделіп жатыр
URL: https://kaz.inform.kz/news/batis-kazakstanda-han-ordasi-auilinda-kone-gimarattar-zhondelp-zhatir-e31658/
META: DATE: 06:08, 19 Тамыз 2024 | GMT +5
TOTAL WORDS: 271
AUTHOR(S):
TEXT: БҚО мәдениет, тілдерді дамыту және архив ісі басқармасының басшысы Қуанышбек Мұханғалиевтің Kazinform тілшісіне мәлім еткеніндей, бұл мақсатқа республикалық бюджеттен 136 млн теңге қаралған. Фото: Хан ордасы музей-қорығы. Оның сөзіне қарағанда, «Қазқайтажаңарту» РМК Орал қаласы филиалының қызметкерлері қос ғимараттың түп келбетін сақтай отырып, сыртқы және ішкі жөндеу жұмыстарын атқаруда. «Бұдан бір ай бұрын ҚР Премьер-министрінің орынбасары Тамара Дүйсенова Батыс Қазақстан облысына жасаған іссапары аясында Хан ордасы музей-қорығындағы атқарылып жатқан істі оң бағалады. Сонымен қатар 2026 жылы Бөкей хандығының 225, Жәңгір хан мектебінің 185 жылдық мерейтойларын жоғары деңгейде атап өту мақсатында 2025 жылы музей-қорықтағы 10 нысанға ғылыми-реставрациялау және музейлендіру жұмыстарын аяқтау жөнінде тапсырма берді. Бүгінгі таңда ҚР Үкіметінің хаттамалық тапсырмасы бар. Бұл бағытта ҚР Мәдениет және ақпарат, Қаржы министрліктерімен бірлесе жұмыстанып жатырмыз», деді Қ. Мұханғалиев. Фото: Хан ордасы музей-қорығы. Басқарма басшысының айтуынша, Орал қаласы іргесінде орналасқан, ортағасырлық қала мәдениеті мен өркениеттің дамығанын дәлелдейтін, Алтын Орда кезеңімен тұспа-тұс келетін археологиялық ескерткіш – «Жайық қалашығы тарихи-мәдени музей-қорығы» МКҚК құрылды. Бүгінгі таңда заң органдарында тіркелу, ұжымды орналастыру және ұйымдастыру жұмыстары жүргізілуде. Фото: Хан ордасы музей-қорығы. «Жалпы, облыста 24 музей болса, оларда 200 мыңнан астам жәдігер бар. Бәйтерек ауданы Дариян ауылындағы М. Шолохов музейін күрделі жөндеу үшін жобалау-сметалық құжаттамасы жасалды, қазіргі уақытта мемлекеттік сараптамадан өткізілуде. Сол секілді Жәнібек аудандық тарихи-өлкетану музейі орналасқан жалпы ауданы 243, 6 шаршы метр екі қабатты ғимарат аудандық әкімдік теңгерімінен облысқа алынды. Онда 2025 жылы ойшыл Ғұмар Қараштың 150 жылдығына орай музейде жаңа экспозиция қайта жасақталады. Бұған облыстық бюджеттен 20 млн теңге бөлінді», деді Қ. Мұханғалиев. Еске сала кетейік, бұдан бұрын Дүниежүзілік көшпенділер ойындарының мәдени шараларына Батыс Қазақстаннан 100-ге жуық адам қатысатынын жазған болатынбыз. Сондай-ақ «Қыз Жібек» ансамблі Түркияда халықаралық байқауда жеңімпаз атанды
